recursal/SuperWikiNEXT-32B huggingface dataset:
Twee boomtamatievrugte
'n Mooi voorbeeld van hoekom dit 'n boomtamatie genoem word.
'n **Boomtamatie** ((en)  *persimmon*) is die eetbare vrug van 'n aantal spesies van bome in die genus *Diospyros*. Die mees wydverboude van hierdie is die Asiatiese of Japannese persimmon, *Diospyros kaki*. *Diospyros* val in die familie Ebenaceae, en 'n aantal nie-persimmonspesies van die genus word verbou vir ebbehout.

Die woord *persimmon* is afgelei van *pasiminan*, of *pessamin*, wat beteken "droë vrugte".

Boomtamatieblom
Boomtamatieblare
'n Heel Jirotamatie en 'n deursnit deur nog een.

Produksie
---------

In 2013 was die wêreldproduksie van boomtamaties 4,6 miljoen ton, waavan China 43% bygedra het. Ander groot produsente is Suid-Korea, Japan, Brasilië en Azerbeidjan.

| Boomtamatieproduksie – 2013 |
| --- |
| Land | megaton |
| Vlag van die Volksrepubliek China Volksrepubliek China | 2.0 |
| Vlag van Suid-Korea Suid-Korea | 0.3 |
| Vlag van Japan Japan | 0.26 |
| Vlag van Brasilië Brasilië | 0.12 |
| Vlag van Azerbeidjan Azerbeidjan | 0.08 |
| **Wêreld** | **4.6** |
| Bron: FAOSTAT van die Verenigde Nasies |

Kulinêre gebruik
----------------

Boomtamaties word vars geëet, gedroog, of gaargekook. Indien hulle vars geëet word, word hulle  gewoonlik heel soos 'n appel in happie-grootte stukkies geëet, en kan ook geskil word. Een manier om ryp boomtamaties te eet, is om die boonste blaar met 'n groentemes te verwyder en die vleis met 'n lepel uit te skep. Ryper boomtamaties kan ook geëet word deur die boonste blaar te verwyder, die vrug in die helfte te breek en dan die binnekant te eet. 

Die vlees wissel van stewig tot pap, indien "stewig", kan dit wees omrede dit nog nie ryp is nie. Amerikaanse boomtamaties (*Diospyros virginiana*) en *Diospyros digyna* is heeltemal oneetbaar totdat hulle ten volle ryp is.

In China, Korea, Japan en Viëtnam word boomtamaties na die oes verwerk met behulp van tradisionele handdroogtegnieke in die buitelug vir twee tot drie weke. Die vrugte word dan verder gedroog deur blootstelling aan hitte oor 'n paar dae voordat dit mark toe gestuur word en as gedroogde vrugte verkoop word.
Die **Mfolozirivier** (Umfolozi, Imfolozi, Umfeloos, Veloos) is 'n rivier in KwaZulu-Natal.

Rivierloop
----------

Hierdie rivier ontspring by die samevloeiing van die Swart-Mfolozirivier en die Wit-Mfolozirivier, op die suidoosgrens van die Hluhluwe-iMfolozipark, by 28° 20′ 58″ suid en 31° 58′ 46″ oos. Dit is 43 km stroomop van die mond in die Maphelane-natuurreservaat, 'n deel van die iSimangaliso-vleilandpark.

Vrugbare grond
--------------

Dit vloei van wes na oos en het 'n opvanggebied van net oor die 11000 km². Op die oewers word met katoen, sisal, beeste en bloekombome geboer. Sedert 1911 word op die vrugbare grond op beide oewers suikerriet geplant. Swak boerderymetodes het tot erge erosie gelei sodat slik in die St. Luciameer aan die kus beland het. 'n Modderbank het in sy mond opgebou en normale getywerking verhoed. Daarom is die rivier se mond in Mei 1951 gesluit en 'n kanaal gegrawe sodat die rivier sedert 1961 by 28° 23′ 7″ suid en 32° 25′ 31″ oos op sy eie in die Indiese Oseaan uitmond. Die nuwe riviermonding is egter slegs enkele meters suid van die St. Luciariviermonding.

Oorstromings
------------

Die Mfolozi is meesal 'n rustige rivier wat deur moerasse met riete en papirus na die see vloei. Oorstromings in 1918 en weer in 1925 het egter tot lewensverlies en groot skade aan landerye en geboue gelei. Met die tropiese storm Domoina en in 1987 was dit weer die geval.

Bibliografie
------------

* Bate,G.C. en A.K. Whitfield en A.T. Forbes: A review of studies on the Mfolozi estuary and associated flood plain, with emphasis on information required by management for future reconnection of the rivier ot the St. Lucia system. wrc.org.za
* portfoliocollection.com
* Standard Encyclopaedia of Southern Africa, deel 9. Kaapstad: Nasou, 1973. ISBN 0-625-00325-X
* Wannenburgh, Alf: The natural wonder of Southern Africa. Kaapstad: Struik, 1984. ISBN 0-86977-088-8
Die **Boommuis** (*Thallomys paedulcus*) is 'n knaagdier wat in die noordelike dele van Suid-Afrika voorkom. Die dier staan ook bekend as die *Boomrot*.

Voorkoms
--------

Die boommuis is geelgrys met grys sye en 'n wit onderkant. Die swart oogringe gaan oor in strepe wat verleng en strek tot by die neus. Die boommuis is naglewend en word tot 30cm lank en weeg ±100g.

Habitat en gewoontes
--------------------

Hulle verkies savannaboomveld, veral Acaciaboomveld. Hulle leef in bome en maak nes in gate in die bome of pas 'n ou voëlnes aan met sagte plantmateriaal. Die soogdiertjie is nagaktief en bedags rus hulle in familiegroepe in so 'n nes. Daar word gewoonlik 2-5 kleintjies in die somer gebore.

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

Bron
----

* Die Soogdiergids van Suider-Afrika. Burger Cillié. 2009. ISBN 978-1-875093-46-5

|  |  |
| --- | --- |
| Taksondatabasisse | 
* Wd: Q416568
* ADW: Thallomys\_paedulcus
* EoL: 1179443
* GBIF: 2437942
* iNaturalist: 45414
* ITIS: 585595
* IUCN: 21692
* MSW: 13001842
* NCBI: 332673

 |
**Hoogalemannies** (Hoogalemanniese Duits: *Hochalemannisch*) is 'n tak van die Alemanniese dialekte en behoort tot die Duitse taal al is onderlinge verstaanbaarheid met Standaardduits en ander nie-Alemanniese Duitse dialekte baie beperk. Dit kom Suid van die k/ch isoglos voor wat dit van Nederalemannies skei en Noord van die *trinkche* / *triiche* (of treiche) isoglos wat dit van Hoogste-Alemannies skei.

Die Hoogalemanniese dialekte word in Liechtenstein en in die grootste deel van Duitssprekende Switserland (byvoorbeeld Bernduits of Zürichduits) gepraat behalwe vir die Hoogste-Alemanniese dialekte wat in die Suide gepraat word en die Nederalemanniese Baselduits dialek wat in die Noordweste gepraat word. Dit word ook in Suidelike Baden-Württemberg in Duitsland en in Vorarlberg in Oostenryk gepraat. Hoogalemannies moet dus nie met Switserse Duits, wat na al die Duitse Dialekte van Switserland verwys, verwar word nie, as gevolg van die spesiale diglossiale toestand van Duitssprekende Switserland.

Eienskappe
----------

Die onderskeidende eienskap van die Hoogalemanniese dialekte is die voltooiing van die Tweede Germaanse klankverskuiwing, byvoorbeeld *chalt* [xalt] 'koud' teenoor Nederalemannies en Standaardduits 'kalt' [kʰalt].
Bushra Razack
**Bushra Razack** is 'n Suid-Afrikaanse gemeenskapsontwikkelingspesialis, veranderingsagent en humanitêr wat spesialiseer in betrokkenheid by belanghebbendes. Sy is gebore in Kaapstad, Wes-Kaapprovinsie van Suid-Afrika en was op hoërskool in Ladysmith, KwaZulu-Natal, waar sy in 2003 gematrikuleer het.

Sy het saam met 70 ander kinders in ’n weeshuis grootgeword en het van kleins af geleer hoe belangrik dit is om terug te gee. Op die ouderdom van 12 het sy Suid-Afrika verteenwoordig by die eerste Wêreldjeugkongres ook bekend as die Millennium Young People's Congress in Honolulu, Hawaii. Sy is 'n mede-outeur van die boek, 'Rescue Mission', 'n jeugbeoordeling van die VN se Millennium Ontwikkelingsdoelwitte wat by die Wêreldberaad vir Volhoubare Ontwikkeling in Johannesburg, Suid-Afrika, bekendgestel is. Haar werk met Peace Child, 'n liefdadigheidsorganisasie wat werk om jongmense te bemagtig deur jeuggeleide ontwikkeling en armoede te verminder, het haar in haar skooldae na lande soos Marokko, Egipte, Serwië, Indië, Kanada en Skotland geneem. Na haar studies het sy 3 jaar spandeer om uitreikstrategieë vir oogsorghospitale in Kenia en Kameroen te ontwikkel.

Lugfoto van Philippi Village
Haar ervaring in die ontwikkelingsektor sluit in werk met Standard Chartered Bank en hul wêreldwye inisiatief Seeing is Believing, CBM, UNOCHA (United Nations Office for the Coordination of Humanitarian Affairs), en Right to Sight International ('n vennootskap tussen die Wêreldgesondheidsorganisasie en die Internasionale Agentskap vir die Voorkoming van Blindheid).

Razack put inspirasie uit die gemeenskappe waarmee sy werk soos Mitchells Plain, Kaapse Vlakte en Philippi in die Wes-Kaapprovinsie van Suid-Afrika. Sy is tans die HUB van Philippi Village in Philippi, 'n gemeenskapsentrum wat werksgeleenthede skep en plaaslike gemeenskapslede opgradeer, terwyl sy terselfdertyd 'n lewendige en veilige plek bied vir sosiale betrokkenheid deur entrepreneurskap, kuns, kultuur en opvoedkundige programmeerders.

Toekennings en prestasies
-------------------------

* In 2017 is sy deur die Mail & Guardian as een van die Top-200 Jong Suid-Afrikaners gekies.
* In 2018 was sy die wenner van die Kragvrou van die Jaar-toekenning in die Innovasie-kategorie.
*Die sondeval*, deur Lucas Cranach die Ouere. Die boom van alle kennis is regs.
Die **boom van alle kennis** (Hebreeus: עֵ֕ץ הַדַּ֖עַת ט֥וֹב וָרָֽע, ʕesˤ hadaʕaθ tˤɔv waraʕ|), in die 1953-vertaling van die Bybel genoem die **boom van die kennis van goed en kwaad** (Genesis 2:9), is een van twee spesifieke bome in die verhaal van die tuin van Eden in Genesis 2-3, saam met die boom van die lewe.

Verhaal
-------

Genesis 2 vertel dat God die eerste man en vrou in die tuin geplaas het en hulle kon enige vrugte eet, behalwe dié van die boom van alle kennis. Toe ’n slang in Genesis 3 die vrou oorreed om van die verbode vrugte te eet en sy die man ook daarvan laat eet, het God hulle uit die tuin gedryf en dus ’n ewige lewe ontneem.

Die naam in Hebreeus beteken letterlik "goed en kwaad". Dit kan wees wat bekend is as merisme, ’n letterkundige tegniek wat pare woorde met teeenoorgestelde betekenisse saamvoeg om ’n algemene betekenis te skep – die frase "goed en kwaad" kan dan eenvoudig "alles" beteken. Dit word ook aangetref in die Egiptiese uitdrukking "kwaad-goed", wat gewoonlik "alles" beteken. In die Griekse letterkunde gebruik Homeros ook die tegniek toe hy Telemagos laat sê: "Ek wil alles weet, die goed en die kwaad." (Odussee 20:309–310)

As die "boom van die kennis van goed en kwaad" egter beteken die vrugte dra kennis van "alles" oor, dui die frase nie noodwendig op ’n morele begrip nie. Verskeie geleerdes handhaaf dié mening.

In die konteks van ongehoorsaamheid aan God is dit egter nodig om ook ander vertolkings te oorweeg. Robert Alter lê klem op die feit dat, toe God die mens verbied het om van daardie spesifieke boom te eet, Hy gesê het: "Die dag as jy daarvan eet, sterf jy." (Genesis 2:17.) Die Hebreeuse uitdrukking is in ’n vorm wat dikwels in die Hebreeuse Bybel gebruik word om die doodstraf uit te spreek.

Skakels
-------

* Wikimedia Commons het meer media in die kategorie Boom van alle kennis.

* Hierdie artikel is in sy geheel of gedeeltelik uit die Engelse Wikipedia vertaal.
John Simmons Barth (/bɑːrθ/; gebore 27 Mei 1930) is 'n Amerikaanse skrywer wat die beste bekend is om sy postmodernistiese en metafiksionele werke.

Literêre Werk
-------------

Barth het sy loopbaan begin met *"The Floating Opera and The End of the Road"*, twee kort realistiese romans wat op geestige wyse handel oor kontroversiële onderwerpe; onderskeidelik selfmoord en aborsie. Die kort romans is simplistiese en realistiese verhale. 

Die *"The Sot-Weed Factor"* (1960) was aanvanklik bedoel as die laaste roman van 'n trilogie wat sy eerste twee "realistiese" romans sou uitmaak, maar as gevolg van Barth se rypwording as 'n skrywer het dit ontaard in 'n ander projek. Die roman is tekenend, want dit het Barth se ontdekking van die postmodernisme ingelui.

Barth se volgende roman, *"Giles Goat-Boy"* (omtrent 800 bladsye), is 'n spekulatiewe fiksionele verhaal gebaseer op die verbeelding van die universiteit as die heelal. Giles, 'n seuntjie wat grootgemaak word as 'n bok, ontdek sy menslikheid en word dienooreenkomstig 'n held in 'n verhaal wat voorgestel word as rekenaarband wat geboorte gee aan Barth. Barth het ontken dat dit sy werk was. In die bestek van die roman voer Giles al die take uit soos voorgeskryf deur Joseph Campbell in *"The Hero with a Thousand Faces"*. 

Die kortverhaal versameling *"Lost in the Funhouse"* (1968) en die novelle versameling *"Chimera"* (1972) is selfs meer metafiksioneel as hul voorgangers, en stel prestasies daar soos 'n *"seven-deep nested quotation"*. *"Chimera"* het die Amerikaanse *"National Book Award for Fiction"* gedeel.. 

In die roman *"LETTERS"* (1979), het Barth interaksie met die karakters van sy eerste ses boeke. Sy 1994 boek, *"Once Upon a Time: A Floating Opera"*, maak gebruik van reeds gebruikte, geykte karakters, en geykte situasies en formules.

Bibliografie
------------

* 1956: *The Floating Opera*
* 1958: *The End of the Road*
* 1960: *The Sot-Weed Factor*
* 1966: *Giles Goat-Boy, or, The Revised New Syllabus*
* 1968: *Lost in the Funhouse*
* 1972: *Chimera*
* 1979: *LETTERS*
* 1982: *Sabbatical: A Romance*
* 1987: *The Tidewater Tales*
* 1991: *The Last Voyage of Somebody the Sailor*
* 1994: *Once Upon a Time: A Floating Opera*
* 1996: *On with the Story*
* 2001: *Coming Soon!!!*
* 2004: *The Book of Ten Nights and a Night: Eleven Stories*
* 2005: *Where Three Roads Meet*
* 2008: *The Development*
* 2011: *Every Third Thought*
* 2015: *Collected Stories*
Die blom van *Magnolia* × *wieseneri* met die ginesium in die middel van die blom aangedui.
**Ginesium** is ’n versamelnaam vir die dele van ’n blom wat die saadknoppe vervaardig en eindelik in die vrug en saad ontwikkel. Dit is die middelste deel van die blom wat uit een of meer **stampers** kan bestaan en word omring deur die voortplantingsorgane wat die stuifmeel vervaardig: die meeldrade, wat saam die meeldraadkrans genoem word.

Daar word dikwels na die ginesium verwys as die "vroulike" deel van die blom, hoewel dit nie regstreeks vroulike gamete (eierselle) vervaardig nie; dit vervaardig megaspore, waarvan elkeen in ’n vroulike gametofiet ontwikkel, en laasgenoemde vervaardig dan die eierselle.

Blomme wat ’n ginesium het, maar nie ’n meeldraadkrans nie, word vroulike blomme genoem, en blomme sonder ’n ginesium word manlike blomme genoem.

Stampers
--------

Die anatomie van ’n eenvrugblarige blom. 1. Volwasse blom 2. Stempel 3. Styl 4. Helmdraad 5. Blomas 6. Knoop 7. Stingel 8. Heuningkelk 9. Meeldraad 10. Vrugbeginsel 11. Saadknop 12. Helmbindsel 13. Mikrosporangium 14. Helmknop 15. Blomdek 16. Kroonblaar: blomkroon 17. Kelkblaar: blomkelk
*Hippeastrum*-blomme wat die meeldrade, styl en stempel wys.
Die stempel en styl van *Hippeastrum*.
Die stempel van 'n *Crocus*-blom.
Die ginesium kan uit een of meer stampers bestaan. ’n Tipiese stamper bestaan uit ’n paar afsonderlike dele: ’n uitgebreide basale deel wat die vrugbeginsel genoem word, ’n lang deel bekend as die styl en ’n apikale struktuur wat die stuifmeel opvang, die stempel.

* Die vrugbeginsel is die grootste basale deel wat plasentas, of saaddraers, het – riwwe weefsel wat een of meer saadknoppe bevat. Die plasentas en/of saadknoppe kan aan die ginesium-aanhangsels gedra word of minder dikwels aan die blomkruin. Die kamer waarin die saadknoppe ontwikkel, word ’n vrughokkie of sel genoem.
* Die styl is ’n pilaaragtige steel waardeur die stuifmeelbuise groei om die vrugbeginsel te bereik. Sommige blomme soos *Tulipa* het nie ’n aparte styl nie en die stempel is direk op die vrugbeginsel geleë.
* Die stempel is gewoonlik aan die punt van die styl, die deel van die vrugblaar/vrugblare wat die stuifmeel opvang. Dit is gewoonlik taai of veeragtig om die doeltreffendheid daarvan te verhoog.

Vrugblare
---------

Die stampers van die blom bestaan uit **vrugblare**. Dié is aangepaste blare en bevat saadknoppe, waarin die eierselle eindelik vorm. ’n Stamper kan uit een vrugblaar bestaan, met sy vrugbeginsel, styl en stempel, of verskeie vrugblare kan vergroei wees om een vrugbeginsel te vorm.

Hoewel baie blomme se vrugblare aan bogenoemde beskrywing voldoen, is daar ook blomme wat nie vrugblare volgens dié definisie het nie omdat die saadknoppe in sulke blomme direk aan die kruin gedra word en eers later in die vrugblaar toegevou word.

Die mate waarin die vrugblare vergroei is, wissel. Hulle kan net by die basis vergroei wees met aparte style en stempels, of heeltemal vergroei wees met net aparte stempels. Soms is vrugblare se style of stempels vergroei, maar hulle het aparte vrugbeginsels.

Sien ook
--------

* Meeldraad
* Stuifmeel
Sir **John Ernest Adamson** (Wakefield, 11 Januarie 1867 - Muizenberg, 24 April 1950) was 'n Suid-Afrikaanse opvoedkundige.

Adamson het sy universiteitsopleiding aan die Londense Universiteit ontvang, waar hy die graad D.Litt. verwerf het. Daarna was hy lektor in opvoeding aan die South Wales Training College, Carmarthen, van 1891 tot 1902. 

In daardie jaar het hy na Suid-Afrika gegaan en hoof van die Normaalkollege in Pretoria geword. Sy vermoëns is gou raakgesien en in 1905 word hy aangestel aan direkteur van onderwys in die Transvaal. Hy het dié gesiene amp beklee tot en met sy aftrede in 1924 toe hy tot ridder geslaan is. HIerna was hy "master" van die Rhodes-universiteitskollege in Grahamstad van 1925 tot 1930.

Adamson het enkele boeke en talryke artikels oor onderwysaangeleenthede geskryf. In 1915 het hy 'n klein bundel gedigte uitgegee, *Songs from the south*, waarvan die beste mooi geskrewe beskrywings is van Suid-Afrikaanse tonele in die Georgiaanse styl.

Bronne
------

* Potgieter, D.J. (hoofred.) *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd. 1973.
**Ruacana** is 'n dorp in die Omoesatistreek die noorde van Namibië. Dit is geleë op die grens met Angola op die Kunenerivier. Die dorp is bekend vir die Ruacana-valle en vir die Ruacana-kragstasie.

Pad na die grens met Angola
Ruacana is ontwikkel rondom 'n groot ondergrondse hidroëlektriese aanleg gekoppel aan die nabygeleë dam oorkant die grens in Angola by Calueque. Die dam en die pompstasie is tydens die Angolese Burgeroorlog in 1988 in 'n Kubaanse lugaanval gebombardeer. Die fasiliteit is gedeeltelik herstel en vandag bedryf NamPower drie turbines wat 'n maksimum van 240 megawatt opwek.

Die OvaZemba en Ovahimba stamme is inheems aan die gebied. Die naam Ruacana is afkomstig van Ruhakana, een van die eerste setlaars in die gebied.

Ruacana se nedersettingstatus is in 2005 opgegradeer na dié van 'n *klein dorpie* en in 2010 na dié van 'n *dorp*. Dit word beheer deur 'n dorpsraad met sewe setels. In die 2015 plaaslike owerheidverkiesing het SWAPO ses setels gewen (826 stemme).

Ruacana het 'n jaarlikse gemiddelde reënval van 426 millimeter (16,8 dm). In die 2010/2011 reënseisoen het dit 960 millimeter (38 dm) reën ontvang.

Die plaas *Etunda* is geleë naby aan Ruacana. Die helfte van die plaas is kommersiële besproeiing grond, die ander helfte is toegeken aan 82 klein-skaal boere. *Etunda* kweek mielies, koring, waatlemoene, piesangs en ander produkte.
**Bwabwata Nasionale Park** is 'n beskermde gebied in die noordooste van Namibië wat in 2007 gestig is en beslaan 6 274 vk kilometer. Dit is geskep deur die samevoeging van Caprivi-wildtuin en Mahango-wildreservaat. Dit is geleë in die Sambesistreek en Kawango-Oos en strek langs die Kaprivistrook. Dit word begrens deur die Okavangorivier in die weste en die Kwandorivier in die ooste. Angola lê in die noorde en Botswana in die suide.

Die gebied is 'n belangrike migrasieroete van Botswana na Angola vir Afrika-olifante en ander wildsoorte. Dit is 'n ongewone beskermde gebied, aangesien daar ongeveer 5 500 mense in die park woon. Die Namibiese regering betrek inwoners en bure van die park by die beplanning en bestuur van die park.

Geografie en toegang
--------------------

Die park strek vir 40 km noord na suid en 190 km van wes na oos. Bwabwata is geleë in die Caprivi- en Kavango-streek, in die Kaprivistrook. Dit word begrens deur die Okavangorivier in die weste en die Kwandorivier in die ooste. Angola lê ten noorde en Botswana na die suide van die park.

Aan weerskante van die park is klein nedersettings - Kongola in die ooste en Divundu in die weste.

Die park is grotendeels nie omhein nie, maar die suidelike grens met Botswana het drie veeartseny-standaardheinings. Dit voorkom die verspreiding van siektes onder beeste, soos bek-en-klouseer.

Biologie en ekologie
--------------------

Bwabwata is geleë in 'n savanna boom- en struikbioom. Die plantsoorte sluit in die noordoostelike Kalahari-bosveld, Caprivi-mopaniebosveld, rivierbosveld en eilande, Okavango-vallei en die Caprivi-vloedvlaktes. Die landskap bestaan uit platbegroeide sandduine met ou dreineringslyne (*Omuramba*) tussenin.

Bwabwata vorm 'n belangrike oorgrensskakel vir wildbeweging tussen Angola, Botswana, Namibië en Zambië.
Die **Banghoek** is ‘n vallei in die westelike voetheuwels van die Groot-Drakensteinberge noord van Stellenbosch.

Ligging
-------

Hierdie kloof skei die Groot-Drakensteinberge van die meer suidelik geleë Jonkershoekberge. Bo die vallei troon die Drakensteinpiek (1490m) en Die Pieke (1494m) uit. Van Stellenbosch noordooswaarts na Johannesdal en Pniel loop die pad bekend as Helshoogte deur die vallei.

Ekonomie
--------

Kylemore en onder andere die bekende wynplase Zorgvliet, Rust-en-Vrede, Molenvliet en Rustenberg is in die dal. Voorheen was die vallei ook bekend om sy pruime en Turkse tabak.

Naam
----

Francois Valentijn (\*Dordrecht, Nederland, 17 April 1666 - †Den Haag, 6 Augustus 1717), ‘n predikant en skrywer oor die Kaap, sowel as Peter Kolbe het die vallei weens die aanwesige leeus, luiperds en ander ongdiertes as ‘n baie gevaarlike plek beskryf. Valentijn skryf: "Wegens de grootheid van ‘t gevaar word de zelve van de borgers en inwoonders de bange hoek genaamt". Dus is die naam Banhoek (sonder die g) verkeerd.

Bibliografie
------------

* Burman, Jose: So high the road. Mountain passes of the Western Cape. Kaapstad: Human & Rousseau, 1963
Gemsbok
Sebra
Damara-dik-dik
Springbok
Blouwildebees
Buffel
Ietermagog
Die **natuurlewe van Namibië** bestaan uit sy flora en fauna. Die bedreigde spesies van Namibië sluit in die wildehond, swartrenoster, oorbietjie en poekoe.

Bedreigde spesie
----------------

Die puku-antilope is beperk tot ongeveer 100 individue langs die Choberivier in Botswana en die Linyati-moerasse in Namibië. Die swart en witrenoster het die meeste onder stropery gely en is op die rand van uitsterwing. As daar in die afgelope twintig jaar geen poging aangewend is om hulle te red nie, sou hulle waarskynlik heeltemal verdwyn het. Alhoewel albei spesies natuurlik in Namibië voorkom, is hulle in baie van die reservate weer ingestel. Die land het ook die grootste bevolking in suidelike Afrika van jagluiperds wat nie in nasionale parke voorkom nie. Daar is meer as twintig wildsoort wat wissel van die grootste, 'n eland, tot die kleinste, die Damara-dik-dik. Die gemsbok, 'n treffende bok met lang simmetriese horings en kenmerkende swart en wit merke is op die Namibiese wapen te sien. Namibië het ook 'n magdom klein soogdiere, waaronder meerkatte, jakkalse, sowel as die minder algemene erdvark en ratel.

Nasionale parke en natuurreservate
----------------------------------

Namibië se parke en reservate wissel van oop bos in die binneland en in die noorde waar die wild redelik volop is, tot die onvrugbare kusstrook met sy enorme sandduine. Die drie belangrikste toerisme-aantreklikhede in Namibië is die Nasionale Etoshawildtuin, Waterbergplato Nasionale Park en Kaap Kruis.

Nasionale parke
---------------

* ǀAi-ǀAis/Richtersveld-vredespark
* Bwabwata Nasionale Park
* Nasionale Etoshawildtuin
* Khaudum Nasionale Park
* Mudumu Nasionale Park
* Namib-Naukluft Nasionale Park
* Nkasa Rupara Nasionale Park
* Skedelkus Nasionale Park
* Waterberg Nasionale Park

Fauna
-----

Namibië het 115 spesie van vis (5 endemies). Daar is omtrent 50 spesie van paddas (6 endemies). Namibië het 250 spesie van reptiel waarvan 59 endemies. Daar was 1331 aangetekende arachnides spesies gewees met 164 endemies.
**Todd Graff** (New York, 22 Oktober 1959) is 'n akteur, skrywer, regisseur, vervaardiger en draaiboekskrywer. Hy debuteer as 'n direkteur met sy film, *Camp*, wat gekom het in dramatiese kompetisie by die 2003-uitgawe van die Sundance Film Festival. Na die verbygaan suksesvol deur die fees kring, onder meer die Fees van New Films / New direkteure van Lincoln Center, die Film Festival Sydney (waar hy die eerste prys gewen), The Film Festival Provincetown (Best Picture) en vele ander, Camp geëindig premiering in teaters hand IFC rolprente.

Na 'n baie suksesvolle loopbaan in films soos afgrond, en op Broadway in "Baby" akteur, waarvoor sy vir 'n Tony-toekenning en 'n teater World toekenning benoem, Graff in staat was om 'n reputasie as 'n skrywer te bou.

Loopbaan
--------

Graff gesing het op die oorspronklike cast-album van Sesame Street (1970) en volg op Sesame Street 2 (1971), maar het tot roem in 1975 toe hy by die rolverdeling van die TV-reeks Kids The Electric Company PBS. Speel die rol van Isai, 'n lid van die Kort Circus, het by die skou tot aan die einde van die produksie in 1977 (wat Stephen Gustafson, wat die reeks geklop het ná vier seisoene vervang).

Hy is ook genomineer vir 'n Tony Award vir die speel Danny in Baby Broadway in 1984. Dit is te sien in die 1987 Off-Broadway musikale Birds of Paradise as Homer.

In 2006 het hy die regie van die stadium musikale deur Jason Graff Robert Brown en Dan Elish, by die Mark Taper Forum. In 2009 het hy saam geskryf het en die regie van die film Bandslam. In 2012 het hy geskryf en die regie van die film lied van die hart.
**Naturalisme** is 'n filosofiese en wetenskaplike denkrigting waarvolgens die wêreld en sy ontstaan in suiwer wetenskaplike terme beskryf kan word en niks meer is as 'n natuurlike gebeure nie. Tot sy essensie gereduseer, beweer naturalisme dat "alles natuur is". Natuur as verskynsel word in naturalisme nie presies gedefinieer nie. Dit is dus die vooropgestelde idee dat daar geen God is nie of dat God geen aandeel in die skepping gehad het nie. Daar word aangeneem dat die prosesse wat die werking van verskynsels verduidelik, die enigste ding is wat gebruik kan word om die oorsprong van die verskynsel te verklaar. Evolusie is 'n voorbeeld daarvan:

* **Biologiese evolusie**: Daar word aanvaar dat daar nie 'n God was wat al die verskillende diersoorte geskep het nie en daarom word die verskillende soorte probeer verklaar deur prosesse wat vandag waargeneem word.
* **Kosmologiese evolusie**: Daar word aanvaar dat God nie 'n aandeel daarin gehad het op sterre en planete te skep nie en daarom word daar probeer om verklaar hoe sterre en ander hemelliggame vanself kon gebeur het.
* **Geologiese evolusie**: Die aanname word gemaak dat bv Noag se vloed nie werklik gebeur het nie en geologie word probeer verklaar vanuit lang tydperke slegs deur prosesse wat ons vandag sien.

Word die term in 'n suiwer natuurkundige betekenis gebruik, kan uit die eenvoudige leuse *Alles is natuur* 'n materialistiese of fisikalistiese uitgangspunt geformuleer word. Sodanige teorieë beweer dan ook dat die gees of bewussyn deel uitmaak van die fisiese natuur of heelal of, volgens 'n alternatiewe stelling, hoegenaamd nie bestaan nie of 'n blote illusie is.

Sedert die vroeë 17de eeu verwys die term naturalisme na enige denkrigting wat die natuur en natuurlike gebeure as grondslag en oorsaak van alle waarneembare verskynsels beskou. Hierdie benadering het veral voortgespruit uit die motivasie om alle filosofiese en wetenskaplike denke af te grens van bonatuurlike verskynsels in die religieuse sin. Hierdie soort naturalisme verwerp byvoorbeeld alle wonderdadige werkings en verskynsels of die bestaan van bonatuurlike wesens.

In moderne naturalistiese teorieë, wat sedert die vroeë 20ste eeu geformuleer is, het dikwels natuurwetenskap as sentrale begrip na vore getree. Aanhangers van hierdie teorieë beweer dat die strukture van die wêreld deur die natuurwetenskappe volledig beskryf en verduidelik sal word. Die natuurwetenskappe staan volgens dié siening bo alle filosofiese, geesteswetenskaplike en alledaagse metodes.

Kyk ook
-------

* Uniformitarianisme
Sheikh **Khalifa bin Zayed bin Sultan Al Nahayan** (Arabies: خليفة بن زايد بن سلطان آل نهيان) (7 September 1948 – 13 Mei 2022) was die president van die Verenigde Arabiese Emirate vanaf 3 November 2004 tot sy dood. Hy was ook die Emir van Aboe Dhabi gedurende hierdie tydperk.

Biografie
---------

In 1971 het Khalifa Adjunk-Eerste Minister van die VAE geword en vyf jaar later is hy aangestel as Adjunkbevelvoerder van die Gewapende Magte. Khalifa, bekend as 'n gematigde pro-westerling, het in 2005 die eerste voorlopige stappe in die rigting van 'n meer demokratiese stelsel vir die VAE geneem, insluitend deur die helfte van die lede van die *Federale Nasionale Raad* toe te laat om indirek stemme deur die mense te trek.

Ná die uitbreek van die wêreldwye finansiële krisis het hy in 2009 ’n opskudding veroorsaak deur Dubai aan die gang te hou met miljarde se hulp. Die wêreld se hoogste gebou, die Burj Khalifa in Doebai, word as 'n blyke van dank na hom genoem. Hy was ook die beskermheer vir die restourasie van die Imperial Theatre by Fontainebleau Castle in Frankryk, en die teater is daarna na hom vernoem.

Die Arabiese Lente in 2011 – 'n golf van opstande, protes en rewolusies in die Arabiese wêreld – het die Emirate deur sy outoritêre leierskap oorgesien. Khalifa het talle aktiviste en Islamiete opgesluit, waarvoor hy sterk deur verskeie menseregte-organisasies gekritiseer is. 

Nadat Khalifa in 2014 ’n beroerte gehad het, het sy halfbroer en kroonprins Mohammed bin Zayed Al Nahyan die *de facto* leier van die Verenigde Arabiese Emirate geword.

Gesondheid en afsterwe
----------------------

Na sy beroerte het Khalifa met swak gesondheid gesukkel. Hy is op 13 Mei 2022 in die ouderdom van 73 oorlede.  Die Ministerie van Presidensiële Sake van die Verenigde Arabiese Emirate het 'n routydperk van 40 dae aangekondig.  

Khalifa is begrawe in die Al Bateen begraafplaats in Aboe Dhabi.
'n ***Webkruiper*** (Engels: *webcrawler* of *spider*) is 'n sagteware robot wat die wêreldwyde web op 'n metodiese en geoutomatiseerde manier deurblaai. Webkruipers maak gewoonlik 'n lokale kopie van die opgeroepte bladsye om hulle sodoende later te kan verwerk, soos byvoorbeeld om hulle te indekseer vir soekenjins.

Die werkswyse is eenvoudig: die webkruiper begin met 'n lys van URL addresse en besoek hulle een vir een, waarby ál die webskakels wat in die besoekte bladsye voorkom ook aan die lys van addresse toegevoeg word. Op dié wyse kan 'n webkruiper feitlik alle toeganklike bladsye op die internet besoek.

Webkruipers kan bladsye baie vinniger as mense opvra en verwerk, en dit is dus belangrik dat hulle hulself gedra sodat hulle nie die webbedieners wat die webblaaie beskikbaarstel oorlaai nie. Die meeste webkruipers neem die moeite om bladsye van een webbediener nie almal ágter mekaar op te vra maar om hulle oor 'n tydsbestek te versprei om sodoende te verhoed dat die betreffende webbediener oorlaai word.

Robots.txt
----------

Vir eienaars en administrateurs van webwerwe is metodes beskikbaar gestel om die gedrag van webkruipers te beïnvloed. So kan in die wortel (Engels: *root*) van 'n webwerf 'n tekslêer namens 'robots.txt' geplaas word, wat beperkings vir webkruipers voorskryf. Daar kan aangegee word watter dele van die webwerf deur bepaalde webkruipers *nie* besoek mag word nie. 'n Goeie webkruiper sal dus voor dit 'n webwerf bekruip, eers hierdie lêer opsoek en kyk of daar enige toepaslike beperkings aangegee word.

Sommige webkruipers ignoreer die *robots.txt* lêer wat nadelige gevolge vir die besoekte webwerf kan inhou. Om dit teen te werk kan mens op 'n webbediener die IP-adresse van die betreffende webkruipers blokkeer.

Voetnotas
---------

1. ↑  Sien byvoorbeeld die tekslêer robots.txt van Wikipedia.
Case Study House #22: Pierre Koenig se Stahl House  
Hollywood Hills, Los Angeles
Die interieur van Stahl House
Stahl House - meubilering
*Case Study House No. 8* - Charles en Ray Eames se *Eames House* in Pacific Palisades, Los Angeles
Die ***Case Study Houses*** was 'n Amerikaanse gevallestudie in die veld van eksperimentele woonhuis-argitektuur. Die program, wat die ontwerp en bou van eenvoudige laekoste-modelhuise behels het, is teen die agtergrond van die behuisingsnood geloods wat die Verenigde State ná die Tweede Wêreldoorlog ervaar het toe miljoene terugkerende soldate en hul gesinne gehuisves moes word.

Die program, wat deur die argitektuur-tydskrif *Arts & Architecture* geborg is, is in 1945 van stapel gestuur en het voortgeduur tot 1966. Die programkoördineerder en uitgewer van *Arts & Architecture*, John Entenza, was 'n uitgesproke aanhanger van modernistiese boukuns wat gesiene argitekte soos Richard Neutra, Raphael Soriano, Craig Ellwood, Charles en Ray Eames, Pierre Koenig en Eero Saarinen vir die projek kon werf.

Die *Case Study Houses*-program was 'n unieke en buitengewoon innovatiewe fase in die geskiedenis van Amerikaanse boukuns wat beslissende invloed op die verdere ontwikkeling van Amerikaanse en internasionale argitektuur sou uitoefen met sy pogings om nuwe woonvorme te ontwikkel.

Altesaam 36 huise is ontwerp, alhoewel nie almal verwesenlik is nie. Die eerste ses modelhuise het tot en met 1948 ontstaan en is deur meer as 350 000 belangstellendes besigtig. Meeste van die *Case Study Houses* is in die metropolitaanse gebied van Los Angeles opgerig, naas enkele woongeboue in die San Francisco-streek en een in Phoenix, Arizona. Van die voltooide ontwerpe is in *Arts & Architecture* aan 'n breër leserspubliek voorgestel, met foto's van Julius Shulman.

Die mees ikoniese woonhuis, wat sy ontstaan aan die program te danke het, is Stahl House in Los Angeles wat danksy sy ligging in die bergreeks Hollywood Hills 'n ongewone uitsig oor dié Suid-Kaliforniese metropool bied. Stahl House is in opdrag van die argitek en bouaannemer C. H. Buck Stahl, 'n vroeëre American Football-speler, deur die argitek Pierre Koenig (1925−2004) as 'n glas-en-staal-struktuur ontwerp en in 1959 voltooi.
Dolosse in Kaapstad, Suid-Afrika.
Dolos-konstruksie te Yzerfontein, Suid-Afrika.
Die **dolos** is 'n ankervormige betonblok wat gebruik word as seewering om kuste te beskerm. Dit het die vorm van 'n hoofletter H waarvan een arm met 90º gedraai is.

Eric Merrifield, die hawe-ingenieur van Oos-Londen, en Aubrey Kruger, 'n tekenaar, beide spoorwegamptenare, is die ontwerpers van die unieke model. Sy naam is ontleen aan die beentjie in die hakskeengewrig van 'n skaap, bok of bees.

Golfbrekers het voorheen bestaan uit groot betonblokke van 'n wye verskeidenheid vorms en het meesal inmekaar gehaak. Met kwaai storms het hierdie ontwerpe dikwels meegegee omdat hulle die golfkrag bloot gereflekteer en nie versprei het nie. In 1944 is verskeie reghoekige betonblokke van 33 ton by die hawehoof van Oos-Londen deur 'n storm van hul plek verwyder. Hulle is daarop met swaarder blokke vervang. Twintig jaar later was meer as die helfte daarvan reeds nie meer in hulle regte posisies nie.

Verskeie modelle van betonblokke vir kusbeskerming was op daardie tydstip reeds in die wêreld bekend, naamlik die tetrapods in Frankryk, die Stabits in die Verenigde Koninkryk, die Akmons in Nederland en die Tribars in die VSA. 

Merrifield het in 1963 'n blok ontwerp wat 'n maksimum aan gaping en oppervlak bied vir 'n minimum beton gebruik. Dit kon sonder 'n vaste plan in die see opgestapel word en was besonder stabiel. So is die golfkrag in die terugslag nie slegs gereflekteer nie, maar ook maksimaal versprei. Verder het die blokke ook goed aanmekaar vasgehaak en was hulle boonop met 'n gietvorm maklik te vervaardig.

Toetse uitgevoer deur die WNNR op Stellenbosch het bepaal dat die dolos tydens dieselfde golftoestande vyfmaal meer doeltreffend is as sy mededingers teen slegs 20% van sy mededinger se gewig.

Die dolos is 'n unieke Suid-Afrikaanse ontwerp wat wêreldwyd gebruik word. Merrifield het geen patent op die ontwerp geregistreer nie. In 1975 is hy vir sy werk bekroon.

Fotogalery
----------

* 'n Man staan langs 'n dolos om die relatiewe grootte daarvan aan te dui.'n Man staan langs 'n dolos om die relatiewe grootte daarvan aan te dui.
* Dolosse in Durban, suidelike hawehoof.Dolosse in Durban, suidelike hawehoof.

Bron
----

|  |  |
| --- | --- |
|  | Wikimedia Commons bevat media in verband met ***Dolosse***. |

* Brown, A.C. (red.): A history of scientific endeavour in South Africa. A collection of essays published on the occasion of the centenary of the Royal Society of South Africa. Kaapstad: Royal Society of South Africa, 1977.
Antieke Egiptiese cartouche van Toetmoses III.
’n **Cartouche** in Egiptiese hiërogliewe is ’n ovaal met ’n horisontale streep aan die einde wat aandui dat die teks daarbinne die naam van ’n farao is. Dit is soms ook vir die naam van gode gebruik. Hoewel die cartouche gewoonlik vertikaal met ’n horisontale eindstreep is, is dit soms horisontaal met ’n vertikale eindstreep. In populêre skrif, ’n vereenvoudigde vorm van die hiërogliewe wat later ontstaan het, is die cartouche gereduseer tot twee hakies en ’n vertikale lyn.

Die farao se troon- en persoonlike naam is gewoonlik binne die cartouche geskryf. Die doel daarvan was om hom te beskerm teen bose geeste, in die lewe en die dood.

Naam
----

Die antieke Egiptiese naam daarvoor was *sjenoe*, want die cartouche was die uitbreiding van ’n sjen-ring, die simbool vir ewigheid.

Die woord "cartouche" is die eerste keer deur die soldate van Napoleon gebruik toe hulle Egipte binnegeval en dié ovaal ringe teëgekom het oral waar hulle gegaan het. Dit het vir hulle gelyk soos ’n geweer se patroon (Frans: *cartouche*).

Voorbeeld
---------

Die naam van Cleopatra binne-in ’n cartouche lyk so:
Androfilie en ginefilie.
**Androfilie en ginefilie** is terme wat in gedragswetenskap gebruik word om seksuele oriëntasie te beskryf as ’n alternatief vir die begrippe homoseksueel en heteroseksueel. Androfilie beskryf seksuele aantrekking tot mans of manlikheid, en ginefilie aantrekking tot vroue of vroulikheid. **Ambifilie** beskryf die kombinasie van androfilie en ginefilie in een persoon, of biseksualiteit.

Die terme word objektief gebruik om die voorwerp van iemand se aantrekking te beskryf sonder om die persoon se eie geslag of gender in ag te neem. Dit kan vooroordeel voorkom wat inherent is in normatiewe konsepte van menslike seksualiteit, asook verwarring en aanstoot wanneer mense in nie-Westerse kulture of interseks en transgender mense beskryf word.

Historiese gebruik
------------------

### Androfilie

Magnus Hirschfeld, ’n Duitse seksuoloog en geneesheer uit die vroeë 20ste eeu, het homoseksuele mans in vier groepe verdeel: pedofiele, wat aangetrokke voel tot seuns voor puberteit; efebofiele, wat aangetrokke is tot jong mense van puberteit tot hulle vroeë twintigerjare; androfiele, wat aangetrokke voel tot mans tussen hulle vroeë twintigs en hulle vyftigs; en gerontofiele, wat aangetrokke voel tot ouer mans, tot ’n seniele ouderdom. Hirschfeld het efebofilie as algemeen en niepatologies beskou, terwyl efebofiele en androfiele sowat 45% van die homoseksuele bevolking uitgemaak het.

In sy boek *Androphilia, A Manifesto: Rejecting the Gay Identity, Reclaiming Masculinity* gebruik Jack Donovan die term om nadruk te lê op manlikheid in beide die voorwerp en onderwerp van manlike homoseksuele begeerte en om die seksuele nonkonformiteit te verwerp wat hy in sekere segmente van die homoseksuele identiteit gesien het.

Die term "androseksualiteit" word soms gebruik as sinoniem vir "androfilie".

### Ginefilie

Sigmund Freud het die term "ginesofilie" gebruik in die beskrywing van sy gevallestudie Dora. Hy het die term ook in sy korrespondensie gebruik. ’n Alternatiewe spelling is "ginefilie".

Net in uitsonderlike gevalle word die term "gineseksualiteit" as sinoniem gebruik.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Andrius Kubilius** (\* 8 Desember 1956 in Vilnius) is 'n Litause politikus van die konserwatiewe party *Tėvynės Sąjunga* ("Vaderlandsunie"). Hy het tussen November 1999 en Oktober 2000 as eerste minister gefungeer en die tweede ampstermyn in hierdie amp het hy vanaf 9 Desember 2008 tot 13 Desember 2012 beklee.

Biografie
---------

### Studiejare, beroepsloopbaan en afgevaardigde

Ná voltooiing van sy skoolloopbaan het Kubilius tussen 1974 en 1979 fisika aan die Universiteit van Vilnius gestudeer en was daarna tot in 1990 as universiteitsdosent werksaam.

Reeds tydens sy akademiese loopbaan het hy in 1988 by die Litause hervormingsbeweging *Sąjūdis* aangesluit en het tussen 1990 en 1992 as uitvoerende sekretaris van hierdie organisasie gefungeer. In 1992 is hy vir die eerste as afgevaardigde in die Litause parlement, die *Seimas*, verkies waarvan hy steeds 'n lid is. In Mei 1993 het hy *Sąjūdis* se regtervleuel verlaat om by die nuutgestigte party "Vaderlandsunie" (*Tėvynės Sąjunga*) aan te sluit waarvan hy sedert Mei 2003 ook die voorsitter is. Aanvanklik het Kubilius as parlementsleier van die "Vaderlandsunie" gefungeer en later – ná die konserwatiewe partye se oorwinning in die verkiesings van 1996 – eerste adjunkvoorsitter van die parlement geword. Hy het hierdie pos tot in 1999 beklee.

### Eerste minister en opposisieleier

Op 3 November 1999 is hy ná die bedanking van die eerste minister Rolandas Paksas en 'n kortstondige oorgangsregering onder Irena Degutienė as nuwe eerste minister van Litaue verkies. Op 26 Oktober 2000 het hy bedank nadat sy party in die verkiesing van 8 Oktober 2000 'n verpletterende nederlaag gely en 61 van sy 70 setels in die *Seimas* verloor het.. Hy is deur sy voorganger Paksas opgevolg.

Tussen 2005 en 2006 was Kubilius die opposisieleier in die *Seimas*. Ná die bedanking van die eerste minister Algirdas Mykolas Brazauskas op 31 Mei 2006 is Kubilius as die belowendste kandidaat vir die pos beskou, tog het uiteindelik Gediminas Kirkilas die amp van eerste minister beklee. Kubilius is vervolgens in 2006 as een van die adjunkvoorsitters van die parlement en as voorsitter van die Kommissie vir betrekkinge met die Europese Unie verkies.

In die verkiesings van 2008 is Kubilius weer as die "Vaderlandsunie" se topkandidaat aangewys en het na dié party se oorwinning (44 van 141 setels in die *Seimas*) saam met drie ander partye 'n koalisieregering gevorm. Op 28 November 2008 is hy met die stemme van sy koalisie asook ondersteuners uit die opposisiepartye met 89 van 141 stemme (en 27 teenstemme) vir 'n tweede ampstermyn as eerste minister van Litaue verkies. Kubilius is op 9 Desember 2008 as regeringsleier ingesweer.

Bronne
------

* *Biografie in rulers.org*
* *Biografie op die* Seimas *se webtuiste (in Litaus)*
* *Biografie op die "Vaderlandsunie" (*Tėvynės Sąjunga*) se webtuiste*
Die besette woongebou *CasaPound* te Rome:  
 *»Ons het 'n gebou beset wat jare lank leeg gestaan het. Ons het die huis aan twintig gesinne oorhandig. Ons is Italianers. Ons is geen sosiale buitestanders nie. Ons is werkers, studente, moeders en vaders.«*
'n CasaPound-optog in Napels in 2011
CasaPound-plakkaat in Napels: *Behuising, werk, maatskaplike toelaes - Italianers eerste!*
**CasaPound** - met volle naam: **CasaPound Italia (CPI)** - is 'n politieke beweging en voormalige party in Italië wat oorspronklik ná die besetting van 'n leegstaande woonhuis in staatsbesit op 26 Desember 2003 in Rome deur 'n groep jongmense as 'n netwerk van regsgesinde sosiale sentra ontstaan het. Die verskynsel het tot 'n politieke beweging gegroei met die besetting van ander leegstaande geboue, die hou van optogte en betogings en die stigting van 'n verskeidenheid inisiatiewe.

Naamgewend vir die beweging was die Amerikaanse digter en kritikus Ezra Pound (1885−1972), wat onder meer bekendheid verwerf het as groot bewonderaar van Benito Mussolini en Italiaanse fascisme, en die besette gebou in Rome se armbuurt Esquilino wat na hom *CasaPound* genoem is. Die kategorisering van CasaPound as neo-fascisties lewer sekere probleme op aangesien die beweging hom afgrens teen tradisionele ver-regse ideologieë, alhoewel aanhangers van CasaPound na hulself as "Fasciste van die derde Millennium" verwys. 

Wat die kategorisering van CasaPound bemoeilik, is die propagering van sekere stylelemente en oortuigings, wat aan die Romeinse Ryk, Italiaanse fascisme, avantgarde-futurisme, nonkonformisme en die protesbewegings van 1968 ontleen is, as 'n nuwe fascistiese leefstyl wat die steun van groter dele van die algemene publiek geniet. As 'n teengewig teen linksgesinde alternatiewe subkultuur oefen CasaPound aantrekkingskrag op leerders en studente uit - en word deur tradisioneel linkse groeperings as 'n bedreiging ervaar hoe meer dit oorspronklik linkse politieke tematiek, doelstellings en marxistiese ikone soos Che Guevara oorneem om hulle met moderne estetiek, popkultuur en fascistiese ideologie te kombineer: solidariteit met Tibet, benadeeldes en onderdruktes, stryd teen privatisering, behuisingstekorte en homofobie.

Op 26 Junie 2019 het CasaPound se leier Gianlucas Iannone aangekondig dat CasaPound nie langer as party aan Italië se politieke lewe sal deelneem nie en sy aktiwiteite as suiwer sosiale beweging sal voortsit.

Ekstra skakels
--------------

Artikels
* (de)  *resistenza.de: Neue Rechte auf Italiens Straßen*

Media
* *CasaPound se YouTube-kanaal*
**Tydsones van Europa**:  

|  |  |
| --- | --- |
| blou | Wes-Europese Tyd (UTC+0) 
Wes-Europese Somertyd (UTC+1) |
| ligblou | Wes-Europese Tyd (UTC+0) |
| rooi | Middel-Europese Tyd (UTC+1) 
Middel-Europese Somertyd (UTC+2) |
| geel | Oos-Europese Tyd / Kaliningrad-tyd (UTC+2) |
| beige | Oos-Europese Tyd (UTC+2) 
Oos-Europese Somertyd (UTC+3) |
| groen | Moskoutyd (UTC+3) |

Ligter kleure toon lande met somertyd.

**Wes-Europese Tyd** (WET) (Engels: *WET* vir *W*est *E*uropean *T*ime) is 'n tydsone wat saam met Gekoördineerde Universele Tyd val, met ander woorde UTC+0. 'n Deel van Wes-Europa val in hierdie tydsone. Hierdie tydsone beslaan die gebied van 7,5° westerlengte tot 7,5° oosterlengte.

Lande
-----

Die lande en territoria wat in hul geheel Wes-Europese Tyd gebruik is:

* Faroëreilande
* Ierland
* Kanaaleilande
* Man
* Verenigde Koninkryk
* Ysland

Lande waarin Wes-Europese tyd op 'n deel van hulle grondgebied gebruik word:

* Groenland (omgewing van Danmarkshavn)
* Portugal (vasteland en die Madeira-argipel)
* Spanje (Kanariese Eilande)

Behalwe vir Ysland, gebruik al hierdie lande in die somermaande Wes-Europese Somertyd. Verskeie lande in Wes-Afrika val onder dieselfde tydsone, maar hulle verwys nie daarna as Wes-Europese Tyd nie.

Europese lande wat geografies binne die Wes-Europese tydsone lê, maar Middel-Europese Tyd gebruik, is:

* Andorra
* België
* Frankryk
* Luxemburg
* Monaco
* Nederland
* Spanje
Oesfees in 2009
RKP se statuut
Die **Rodzimy Kościół Polski**, kort **RKP**, letterlik "Inheemse Poolse Kerk", is 'n Nieu-Heidense godsdiens in Pole. Sy leerstellings baseer op gerekonstrueerde Slawies-Heidense tradisies.

Die RKP is in Maart 1995 by die Poolse Departement van Binnelandse Sake se registrasiekantoor vir denominasies en kerke geregistreer. Die akteur en toneeldirekteur Lech Emfazy Stefański het as die RKP se eerste Hoofofferaar gefungeer.

Die RKP se religieuse oortuigings is hoofsaaklik henoteïsties, met elemente van panteïsme en politeïsme. Volgens die kerk is daar 'n kosmiese Krag (wat deur baie godsdienste "God" genoem word), met inkarnasies wat as laer godhede beskou word. Lede van die RKP beskou Svetovid as die inheemse, voor-Christelike vorm van God in Pole en maak in hul ikonografie dikwels gebruik van die Zbruch-standbeeld. Lidmaatskap in die kerk staan op vir elkeen, ongeag ras, nasionaliteit of geslag.

In 2002 is 'n tempel van die RKP in Montreal, Kanada ingewy.

Bronne
------

* Scott Simpson: *Native Faith: Polish Neo-Paganism At the Brink of the 21st Century*, 2000. ISBN 83-88508-07-5
* Piotr Wiench: *Neo-Paganism in Central Eastern European Countries*. In: *New Religious Phenomena in Central and Eastern Europe*, 1997. ISBN 83-85527-56-7
* Lech Emfazy Stefański: *Wyrocznia Slowiańska: Magiczny Krąg Swiętowita*. Warskou: Athanor 1993